[Foto’s] Mej. Wêreld 2015 gekroonMej. Wêreld 2014 Rolene Strauss kroon die nuwe Mej. Wêreld 2015, Mireia Lalaguna Royo van Spanje Foto: MissWorld.com Die Suid-Afrikaner Rolene Strauss het Saterdagaand die kroon oorhandig aan die nuwe Mej. Wêreld. Mireia Lalaguna Royo, ŉ gegradueerde van Barcelona in Spanje, het 113 ander jong vroue uitgestof om uiteindelik die kroon te dra. Sofia Nikitchuk (22) van Rusland is in die tweede plek en Maria Harfanti (23) van Indonesië is in die derde plek aangewys tydens die glansryke seremonie by die Crown of Beauty-teater in China. Mej. Jamaika en Mej. Lebanon was ook onder die finale vyf kandidate. Royo het ŉ graad in farmakologie en het die beoordelaars veral beïndruk met haar openbare redevoering. Strauss is in 2014 as Mej. Wêreld aangewys. “En so kom die reis van ŉ leeftyd tot ŉ einde en ŉ lewenslange reis lê voor,” het sy op haar Facebook-blad geskryf. “Baie dankie vir julle onvoorwaardelike ondersteuning, ek waardeer elke stukke kommentaar, elke “like” en elke gebed. Dit was ŉ groot eer om die 64ste Mej. Wêreld te wees. Sien julle op die eerste bladsy van die volgende hoofstuk…” Die 24-jarige Liesl Laurie het Suid-Afrika teenwoordig en is onder die top 10 aangewys. Die publiek se gunsteling was Mej. Viëtnam. Mej. Kanada, die Chinees gebore Anastasia Lin, kon nie die plegtigheid bywoon nie, aangesien China nie haar visum wou goedkeur nie. Lin is uitgesproke in haar kritiek teen Chinese godsdiens en is ŉ lid van Falun Ghong-meditasie, ŉ praktyk wat in 1999 in China verbied is. Volgens haar het veiligheidsagente haar pa, wat steeds in China woon, besoek in ŉ moontlike poging om haar stilte te verseker.